Jojownik. Gôdô „jo, jo” i cziwie głową z górë w dół. Baro sã przëdôwô doma, czej białka je ùzdnicą abò starka za czãsto nawiédzô chëcz. Bierzą gò do drëdżi rédżi midzëpaństwòwëch dogôdënków. Pasowny na nôùkòwëch kònferencjach. Niezastąpiony do òbsłudżi japóńsczich delegacjów. Wëstôwiô rechùnczi, fakturë. Drapajk. Mô pôrã zortów paznokców. Do te jesz nasôdzóné tipsë na różné leżnoscë. Drapie tószka za ùszkã, łëżką za łóżkã, wiąże szlips i mùszkã –- taczé mô reklamòwé zéwiszcze. Rozliczëc sã mòżna jedzenim i picym a schòwą przed gradobicym. Mòcné warkòwé związczi „Drapòdzarnosc”.